KOMISSION KERTOMUS EUROOPAN PARLAMENTILLE JA NEUVOSTOLLE

aiheesta ”pitäisikö kaupan jälkeisistä riskinvähennyspalveluista suoraan seuraava kauppa vapauttaa EMIR-asetuksen mukaisesta OTC-johdannaisia koskevasta määritysvelvollisuudesta”

1.Johdanto

OTC-johdannaisista, keskusvastapuolista ja kauppatietorekistereistä annetun asetuksen (EU) N:o 648/2012, jäljempänä ”EMIR-asetus”, sellaisena kuin se on muutettuna asetuksella (EU) 2019/834, jäljempänä ”EMIR REFIT ‑asetus”, 85 artiklan 3 kohdan c alakohdassa annetaan komissiolle tehtäväksi antaa Euroopan parlamentille ja neuvostolle kertomus siitä, pitäisikö kaupan jälkeisistä riskinvähennyspalveluista, mukaan lukien sijoitussalkun tiivistäminen, suoraan seuraava kauppa vapauttaa EMIR-asetuksen 4 artiklan 1 kohdassa tarkoitetusta määritysvelvollisuudesta. Kertomuksessa on otettava huomioon, missä määrin kyseiset palvelut vähentävät riskejä, erityisesti vastapuoliluottoriskiä ja operatiivista riskiä, sekä mahdollisuudet määritysvelvollisuuden kiertämiseen ja keskusvastapuolimääritykseen liittyvien pidäkkeiden luomiseen.

Tässä kertomuksessa on otettu huomioon Euroopan arvopaperimarkkinaviranomaisen, jäljempänä ”EAMV”, raporttiin perustuvat tiedot, sidosryhmien vastaukset EAMV:n julkiseen kuulemiseen sekä sidosryhmien kanssa käydyissä keskusteluissa saadut tiedot. EAMV:n 10. marraskuuta 2020 hyväksytty raportti on laadittu yhteistyössä Euroopan järjestelmäriskikomitean, jäljempänä ”EJRK”, kanssa, ja siinä on otettu huomioon julkisen kuulemisen tulokset.

2.Mitä ovat kaupan jälkeiset riskinvähennyspalvelut?

Kaupan jälkeisille riskinvähennyspalveluille ei ole yhdenmukaistettua tai laajalle levinnyttä määritelmää. Niillä on kuitenkin joitakin yhteisiä piirteitä, joiden perusteella niitä voidaan kuvata ei-tyhjentävällä tavalla seuraavasti: menettelyjä tai mekanismeja, joilla vastapuolet vähentävät yhden tai useamman tyyppisiä sijoitussalkun riskejä, mikä pitää niiden markkinariskin neutraalina ja missä yhteydessä kaupan jälkeisten riskinvähennyspalvelujen tarjoaja toimii kolmantena osapuolena.

Ainoa EU:n lainsäädännössä määritelty kaupan jälkeinen riskinvähennyspalvelu on sijoitussalkun tiivistäminen, jolla tarkoitetaan ” riskinvähennyspalvelua, jossa kaksi tai useampia vastapuolia päättää kokonaan tai osittain jotkin tai kaikki sijoitussalkun tiivistämistä varten esittämänsä johdannaissopimukset ja korvaa päätetyt johdannaissopimukset toisella johdannaissopimuksella, jonka yhdistetty nimellisarvo on alempi kuin päätettyjen johdannaissopimusten yhdistetty nimellisarvo”.

EAMV keskittyi kahteen kaupan jälkeiseen riskinvähennyspalveluun: sijoitussalkun tiivistämiseen ja sijoitussalkun sijoituspainotusten muutokseen. EAMV:n raportissa esitetään yhteenveto niiden tärkeimmistä piirteistä (ks. jäljempänä oleva taulukko).

Sijoitussalkun tiivistäminen Sijoitussalkun sijoituspainotusten muutos Päätarkoitus Periaatteessa auki olevan nimellismäärän ja transaktioiden määrän sekä siten operatiivisen riskin vähentäminen Vastapuoliluottoriskin vähentäminen Mekanismi Kauppojen päättäminen kokonaan tai osittain ja päätettyjen johdannaissopimusten korvaaminen (lopulta) uusilla kaupoilla, joiden nimellisarvo on usein alempi Uusien kauppojen toteuttaminen salkun riskin vähentämiseksi. Kauppoja ei päätetä eikä korvata, ja nimellisarvo pikemminkin nousee kuin laskee Perustana oleva salkku Määritetty tai määrittämätön salkku Määrittämättömät tai hajautetut salkut Markkinaneutraalius Toteutetuissa transaktioissa sovelletaan symmetrisiä toleransseja kaikkiin osallistujiin Markkinaneutraalius varmistetaan lisäämällä yhtä suuri määrä osto- ja myyntiriskejä

Perustuu EAMV:n raporttiin ”Report to the European Commission on post trade risk reduction services with regards to the clearing obligation (EMIR Article 85(3a))”, 10.11.2020, ESMA70-156-3351, ESMA70-156-3351 Final Report PTRR Services - Article 85(3a) of EMIR (europa.eu) , s. 14.

Tämä herättää useita kysymyksiä. Ensinnäkin EAMV:n raportissa olevat kuvaukset sijoitussalkun tiivistämisestä ja sijoitussalkun sijoituspainotusten muutoksesta ovat laajoja ja kuvailevia. Mahdollinen vapautus olisi kuitenkin muotoiltava huolellisesti. Lisäksi on epäselvää, miten ne liittyvät unionin säännöstössä olevaan sijoitussalkun tiivistämistä koskevaan määritelmään. Toiseksi kaupan jälkeiset riskinvähennyspalvelut kehittyvät edelleen, vaikka niitä on ollut saatavilla jo useita vuosia. Niitä ei myöskään käytetä yksin, vaan ne voivat olla, ja usein ovatkin, yhdistettyjä. Yleisenä käytäntönä näyttää olevan esimerkiksi OTC-johdannaissalkkujen tiivistäminen salkkujen sijoituspainotusten muutosten jälkeen ja siten molempien palvelujen käyttäminen yhdessä. Tämä voi muuttaa vaikutuksia, tässä kertomuksessa tarkastellut vaikutukset mukaan lukien. Mitä suurempaa riskinsietokykyä sijoitussalkun tiivistämisessä sovelletaan, sitä enemmän tyypillisesti riskineutraali toiminta muuttaa luonnettaan, ja sillä voi olla sijoitussalkun sijoituspainotusten muutoksen kaltaisia vaikutuksia.

3.EAMV:n raportti

EAMV:n raportissa keskitytään sijoitussalkun tiivistämiseen ja sijoitussalkun optimointiin / sijoituspainotusten muutokseen. Siinä todetaan, että sijoitussalkun tiivistäminen ja sijoitussalkun optimointi / sijoituspainotusten muutos ovat hyödyllisiä välineitä sekä määritettyjen että määrittämättömien salkkujen riskienhallinnassa.

EAMV:n mukaan nykyiset tiivistämistä koskevat luvut eivät anna mahdollisuutta arvioida, missä määrin määritysvelvollisuus on vaikeuttanut kaupan jälkeisiä riskinvähennyspalveluja, kun ne toteutetaan nykyisten sääntelyvaatimusten mukaisesti. EAMV katsoo tämän viittaavan siihen, että tiivistämisessä ja sijoituspainotusten muutoksessa käytetään monimutkaisempia kauppoja määritysvelvollisuuden välttämiseksi.

EAMV toteaa lisäksi, että tiettyjen sijoitussalkun tiivistämisestä ja sijoituspainotusten muutoksesta seuraavien transaktioiden vapautus auttaisi lisäämään näiden kaupan jälkeisten riskinvähennyspalvelujen käyttöä ja vähentämään riskejä. EAMV katsoo, että tällainen vapautus voisi helpottaa vanhojen sopimusten tiivistämistä, lisätä sellaisten vastapuolten osallistumista kaupan jälkeisiin riskinvähennyspalveluihin, jotka nykyään eivät ole kiinnostuneita niistä, ja vähentää markkinoiden monimutkaisuutta, kun sijoituspainotusten muutokseen käytettäisiin yksinkertaisempia kauppoja.